**Rapport om likestilling og mangfold 2025**

Arbeid mot diskriminering og for likestilling og integrering er nedfelt i likestillings- og diskrimineringsloven kapittel 4 § 26. Loven pålegger arbeidsgivere å jobbe aktivt for likestilling, ikke bare unngå diskriminering.

I vedtektene til Arbeiderpartiet står det at:

” Arbeiderpartiets organer skal gjennom forpliktende samarbeidsformer arbeide aktivt og planmessig for likestilling mellom kjønnene. Ved ansettelser i partiet skal en etterstrebe en balanse mellom kvinner og menn. Ved alle valg, nominasjoner og oppnevninger skal begge kjønn være representert med 50 %. I styrer og utvalg hvor representanttallet ikke er delelig med to, er 50 % -regelen å forstå som at hvert kjønn skal være representert så nært opp til 50 % som praktisk mulig.”

Det er også et hovedmål at dette skal gjelde partiets administrasjon. I tillegg legges det vekt på å få en bedre balanse også når det gjelder etnisitet, religiøs tilhørighet og nedsatt funksjonsevne. Ved nyansettelser jobbes det nå med å rekruttere slik at skjevheter jevnes ut på alle nivå. I sentralstyret er det 11 kvinner og 10 menn, dvs 50% kjønnsfordeling. I tillegg tiltrer AUFs leder sentralstyret.

I 2024 var det 52 ansatte i Arbeiderpartiet, 27 kvinner og 25 menn.

Av disse var det 3 personer som var i ulønnet permisjon.

Kvinners lønn utgjør 99,5% av menns lønn. Dette er en oppgang fra 2023 der kvinners totale inntekt var 96,7% av menns inntekt.

For rådgivere er det 100% likhet mellom kvinner- og menns lønn.

Valgt ledelse er ikke med i statistikken. Kvinner er overrepresentert i merkantile stillinger, og det er utfordrende å utjevne forskjellen i lønn så lenge det er slik. I tillegg er det flere menn med lengere ansiennitet enn kvinner, noe som gir økt forskjell all den tid vi har et ansiennitetsbasert lønnssystem.

Sykefraværet var på totalt 1,9% i 2024. Sykefraværet var 2,2% for kvinner og 1,7% for menn.

En person, en kvinne, jobber i redusert stilling etter eget ønske..

Arbeiderpartiets ansatte følger Landsoverenskomsten mellom AAF og HK og avlønnes i et forutsigbart system. Vi har også en aktiv seniorpolitikk der vi tilrettelegger for at ansatte kan stå lenge i jobb

Arbeiderpartiet ønsker en god balanse mellom kjønnene, og å gjenspeile mangfoldet som er i samfunnet, i alle stillingskategorier og nivåer. Våre ansatte skal representere befolkningen på alle nivåer i organisasjonen. Vi ønsker et mangfoldig arbeidsmiljø som sikrer de beste ansatte uansett kjønn, etnisitet, religion, alder, seksuell legning eller funksjonsevne. Tiltak for å nå dette er å ha en mangfoldighetserklæring i utlysningsteksten, samt å annonsere i andre medier enn de vi tradisjonelt bruker.

Alle ansatte i Arbeiderpartiet skal ha mulighet til kompetanse- og karriereutvikling i hele sitt yrkesliv. Ønske om å ta utdanning/tilleggsutdanning, eller behov for tilrettelegging, skal avdekkes gjennom årlige medarbeidersamtaler. I tillegg er kompetanseutvikling eget tema i arbeidsmiljøundersøkelsen som gjennomføres annet hvert år.

Arbeiderpartiet har nulltoleranse overfor all form for trakassering, herunder seksuell trakassering. Det er vedtatt egne retningslinjer mot trakassering og det er nedsatt et varslingsutvalg som skal behandle varsler. Arbeiderpartiet har utviklet et eget kurs for å gjøre ansatte og tillitsvalgte bedre i stand til å identifisere og håndtere trakassering og uønsket adferd.